کٲشرِ شاعری ہُند پگاہ شادرمضان کس حساس انسانس آسہ نہ پگاہ وُچھنک تہ زاننُک شوق دل تمبلاوان یُس بہ عمل یُن سہل کتھاہ چھنہ۔اما پوز تہ کٔرتھ تہ چھُ انسانس پننہ ازلہٕ کالہ پٮ۪ٹھے پنُن یہ شوق روچھمُت تہ پھانپھلومُت ییمیُک نتیجہ پیشن گویی ہُند سہ عمل چھُ ،ییمہِ دسۍ اَتھ تصورس یا رٮ۪واجس چھےٚ ترے صورژ۔اکھ گے نجومی سٕنٛز پیشن گویی یعنے علم نجوم،دۅیم گے اسرارۍ قلندر سٕنٛز کانٛہہ پیشن گویی یعنے روحانی بصیرت ،یمن دۅن متعلق بہ بے خبر تہ انزان چُھس۔ترییم گے ساینسی تحقیقی تہ تنقیدی مزازتھاون وٲلس کانسہِ انسان سُنٛد پننہ از کالک حال اوحال ژینتھ ژرژتھ ہٮ۪نہ ینہٕ والہ کالک اندازٕکرُن یَتھ پوت منظرس منٛز محض تمۍ سُنٛد شعور ،شۅد بۅد،سونچ تہٕ منطق کار فرما آسہ ۔تکیاز پرتھ حساس انسانس چھُ پنن اکھ حال تیُتھ ٲنہ آسان ییمہِ مٔنٛزۍسہ پنن پگاہ ژرژان ژینان چھُ ۔اما پوز تہندس حالس گژھِ تسُنٛد پتھ کال لازمن دید مان آسن۔اتھ پوت منظرس منز گو دہمہ صدی ہندۍ انسانس پننس ذہنس منز اکوہمہ صدی ہند شبیہ تہٕ یہ شبیہ بنیو اکوہمہ صدی ہند اکھ تیُتھ خاکہ یس انسانی سوچس کنہِ نتہ کنہِ اعتبارہ گواہی دوان رود زِ چون اندازہ چھُ میانہ وجودک تکمیل۔ کٲشرِ شاعری ہندس حساس قاری سند صورت حال تہ چھےٚ شاید یتھے ہیو یَس پننہ بختاوار شعرٕ ریوایژ ہند پتھ کال ژٮ۪تس چھُ تہ پننہ شاندار شعرٕ ریوایژ ہند از کال تہِ دید مان چھُ۔یَس پننہ کلہم شعرٕ ریوایژ ستۍ پٔتۍ مٮ۪ن پنژاہن ؤریَن دوران لیکھنہ آمت سُہ تنقیدی بحث تہ نظرن تل آسہ یُس کاشرِ شاعری ہند فکری ،بدلونٮ۪ن لسانی انہارن آکارن ہند حال اوحال تہ تخلیقی مۅل مرتبہ زاننہ پرکھاونہ باپتھ لیکھنہ آو۔تکیاز امۍ تنقیدی مطالعن سمکھاوۍ اسۍ تمن قداور شاعرن یہنُد کلام اسۍ اوترٕ ا وترٕ تام محض عقیدت پُژۍ گٮ۪وان گٍنگراوان یا بوزان پران اسۍ یا ریوایتی صوفیانہ تصوراتن ہندس پوت منظرس تحت اتھ حسب ضرورت معنہ مفہوم کڈان پشران اسۍ۔یہ چھُ موجود تنقید کے کارنامہ زِ قدیم کاشرِشاعری آیہ جدید تنقیدی معیارو پرزٕناونہ تہ جدید کاشرِ شاعری آیہ قدیم کیو جدید یا ونو مشرقی کیو مغربی تنقیدی کہوچن کھالِتھ مۅلناونہ،ییمہِ ستۍ سانہِ کلہم کاشرہ ہند مۅل مرتبہ تہ حال اوحال آشکارسپد۔ونۍ یَس احساس قار یس تہ سنجیدہ نقادس پننہ شعرٕ ریوایژ ہند پتھ کال تہ ازکال تہ پننہ تنقیدی سرمایہ دسۍ پننہ کلہم کاشرِشاعری ہند فکری لسانی تہ تخلیقی صورت حال دید مان تہ آشکار آسہ تس آسہ میانی پاٹھۍ شاید کاشرِشاعری ہند پگاہ بامبراوان تہ تابناک بدلہ باسٮ۪س کاشرِ شاعری ہند پگاہ ہنا تشویشناک ۔ونو مخدوش تہ مایوس۔ للہٕ واکھ تہ شیخہ شرکۍ چھ پننہ لسانی تہ تخلیقی معیار کنۍ دۅن پزرن ہندۍ گواہ۔ اکھ یہ زِ لل دیدِتہ شیخ العالمن برونٹھ چھے کشیر منز اکھ مستند تہ شاندار شعرٕریوایت ٲسمژ ییمیک برجستہ یاوُن للہٕ واکھ تہ شیخہ شرکۍ پراوان تہ چھاوان چھ،دۅیم یہ زِ کٲشرِشاعری ہند یۅہے ابتدا چھُ کاشرِ شاعری ہند تخلیقی عروج تہِ۔واکھن تہ شروکٮ۪ن ہند یہ تخلیقی عروج چھُ یتھ پزرس تہ گواہ زِ لل دیدِ تہ شیخ العام سند تخلیقی وجود چھےٚ سنسکرت تہ فارسی شعر یاتک رَس مہتھ تہ پننہ شعرٕ ریوایژ ہند استفادٕ کٔرتھ بالید ہ سپدمُت تہ ستی چھکھ لفظن استعاراتی تہ علامتی اظہار دتھ زبانۍ ہند ادراک تہ پننس تخیلی پروازس تخلیقی جوہر عطاکٔرتھ شعرٕ تجربہ نباونُک شاعرانہ وَل تہ ہۅنر بدس ٲسمژ۔ دما دم کوٚرمس دمن ہالے پرزلیوم دیپ تہ ننییم ذات ـ لل دٮ۪د ہَہ اکہ سنگرِ تار زن وزن گمبد گرزن دنۍ دنۍ کتھ ـ شیخ العالمؒ محمود گامی یس ،رسول میرس تہ تمن پتہ صمد میرس تہ احد زرگرس تام کنوہمہ تہ وہمہ صدی ہندٮ۪ن درجن واد صوفی شاعرن آسہٕ تِم صوفیانہ محفلہ تہ مجلسہ آیتن یمن ہند کشیرِ منز منعقد سپدنک رواج عام اوس یِمن محفلن تہ مجلسن منز اوس شاعری ہندٮ۪ن مختلف پاسن تہ گوشن پٮ۪ٹھ بحث سپدان تہ شعرن منز ورتاونہ آمتٮ۪ن لفظن ہندس معنہ مفہومس تہ ورتاوس پٮ۪ٹھ اوس سرنہ سوچنہ یوان سانٮ۪ن صوفی شاعرن ہندِ باپتھ آسہ یِم محفلہ تہ پننٮ۪ن مُرشدن ہندۍ د ربار شاعری ہندۍ درس گاہ۔یتے یوت نہ حضرت حبیب اللہ نوشہری بیوٹھ علم عروض ہیچھنہ باپتھ حضرت شیخ یعقوب صرفی سندس دربارس منز وری وادن ژاٹہ کوٹھ کٔرتھ۔گویا اکھ بوڈ یا اعلیٰ درجک شاعر بننہ باپت پننہ تہ پانس اندۍ پکۍ شعرٕریوایژن ہند مطالعہ تہ استفادچھُ ضروری تہ ستی چھِ شاعرانہ لوازمات زاننۍ ہیچھنۍ لازمی ۔سانٮ۪ن نوِ پیہ ہندٮ۪ن شاعرن چھا اتھ پزرس کن ظُن تہ تِم چھا یمہٕ بنیادی تہ اہم کتھہٕ زاننہ یا ہیچھنہ باپت سنجیدہ یا طشنہ طلب۔سانٮ۪ن نوِ پیہ ہندٮ۪ن شاعرن نِش چھےٚ شاعری محض ردیفن تہ قافین منز گنڈنہ آمُت کانہہ منظوم لسانی اظہار۔ہرگہ شاعری محض اکھ الہام آسہے رحمان ڈارن کتہ آسہے پننہ "شش رنگ"ناوۍ نظمہ منز پنن تخلیقی کمال عروجس واتناونہ پژۍ پنُن شہری لہجہ اسلام آبادۍ لہجس چھیٚپہِ دیتمت۔یُتے یوت نہٕ پرٛتھ بندس چھِ ٲٹھ مصرعہ تہٕٲٹھن مصرعن ہٕندٮ۪ن ٲٹھن قافین چھےٚ اَکھ مخصوص صوتی آواز۔یَتھ بندس منز دَن (آدن)چھُ ورتاونہٕ آمُت تمہ بندٕ کٮ۪ن ٲٹھن مصرعن منز چھنہٕ کُنہِ جاے"کن" ورتاونہٕ آمُت تہٕ یَتھ بندس منز "تن"ورتاونہٕ آمُت تمہِ بندہ کٮ۪ن ٲٹھن مصرعن منٛز چھنہ کنہ جایہ "پن"ورتاونہ آمت حالانکہ نظمہِ ہندٮ۪ن شٮ۪ن بندن ہٕندٮ۪ن ارتاجی(۸۴) بیرونی اکوہن اندرونی قٲفین ہند عروض تہٕ آہنگ چھُ کنےٕ مگر فنکٲری ہٕنٛز عظمت گٔے یہے زِ امہِ باوجود چھُنہٕ کانٛہہ قٲفیہ غیر منٲسب ،ہریمانہٕ یا بے محل یعنے مذکورٕ نظمہِ ہٕنٛزِتخلیقی باوژ منٛز چھےٚ رحمان ڈارسُنٛد شعوری عمل شٲمل۔کیا سۅچھ کرال سٕنٛز "دوٚپمس تہٕ دوٚپنم "۔۔۔شمس فقیر نہِ"شنۍ یا گٔژھ تھےٕ"ہوٮ۪ن اعلیٰ تخلیقی فن پارن منز چھنا شٲعرن ہُند شعوری عمل دخل۔وہاب کھار کتھہٕ ونہے مٔتۍورس منٛز یِتھ عظیم مصرعہ عالم چھُ ووٚلمُت زلف خم نےٕ آدم چھُ بے اختیار تہٕ احمدۍ بٹوٲرۍ کتھہٕ کرِ ہے غیر شعوری طور اسلٲمی تصوفس تہٕ ہندو اسطورس میٛل یندرازنہِ دربار نغمہٕ کران چھی پرستانو سوزِمنصور گرٛزان کن دژوم بہٕ گوس دیوانو اَز چھِ کشیرِ منز ہتہٕ واد منظوم باوَتھ کار یِم پانے پانس صوفی شٲعر ونان گنزران چھِ۔تہٕنزٕ ہتہٕ واد شعرٕ سۅمبرنہِ چھےٚ بازر آمژٕ تہٕ یوان تہِ چھےٚ۔ اما پوٚز یِمن ہتہٕ واد شعرٕ سۅمبرنن منز چھنہٕ اَکھ کیاہ اوٚڈ مصر عہ تہِ تِیتھ یَتھ شٲعری ہُند چُھہہ لوٚگمُت آسہِ۔یِمن سۅمبرنن ہٕندۍ باوتھ کار نَہ چھِ صوفی تہٕ نَہ چھِ شٲعر بلکہ سیٚدٮ۪ن سادن لوٗکن پیٖرتہٕ گۅنماتھ ؤنِتھ برٛم دوان تہٕ یتھےٕ ہیو پاٹھ پٔرِتھ چھِ یِم ریڈیو کشمیر پٮ۪ٹھٕ تہِ پنٕنۍ بٲتھ گٮ۪وناوان۔ کاش پٔتۍمٮ۪ن ترہن(30) ؤرۍیَن دوران آسہ ہے امہِ قبیلہٕ چہِ شٲعری منز ہیو اَکھ شعر تہٕ تخلیق سپدیومُت ۔تیٚلہِ تہِ تھاوِ ہے ازیُک حساس قٲری آش زِ کٲشرِ شٲعری ہُند پگاہ ہیٚکہِ تابناک ٲسِتھ۔ بہٕ ژایوس سٔنۍ ژوٗرے شمع زٲلِتھ زوٗرے وُچھُم تتہِ شور ووٚتھمُت زور عشقہٕ نارسَے ـ نعمہٕ صٲب